Munisipale beamptes vas vir bedrog van R9,8 milArgieffoto: www.rabobank.com ŉ Voormalige senior beampte van die Ga-Segonyana plaaslike munisipaliteit in die Noord-Kaap is Dinsdag in hegtenis geneem in verband met bedrog van R9,8 miljoen. Kapt. Philani Nkwalase, woordvoerder van die Valke, het gesê die 39-jarige beampte is die vierde verdagte wat in verband met die saak in hegtenis geneem is. Volgens Nkwalase het die Valke ondersoek ingestel na bewerings van tenderbedrog by die munisipaliteit in September 2012. Daar word beweer dat die munisipaliteit ŉ tender aan ŉ maatskappy toegeken het wat ongeldige dokumente ingehandig het. Die maatskappy is gekontrakteer en het in maandelikse paaiemente oor ŉ tydperk van drie jaar altesaam R9,8 miljoen by die munisipaliteit ontvang. Twee senior beamptes van die maatskappy is op aanklagte van bedrog in hegtenis geneem en verlede week is ŉ senior beampte van die Ga-Segonyana munisipaliteit ook vasgetrek. Die twee munisipale beamptes sal tereg staan op aanklagte van bedrog en oortreding van die munisipale finansiële bestuurswet.